
<<สถานที่เดิมพัน>>

     มาจากต่างจังหวัดเข้ากรุงเทพ เส้นวิภาวดี-รังสิต ขับเลยประตูน้ำพระอินทร์มาออกทางคู่ขนาน ชิดซ้ายไว้ เจอป้าย โรงแรมแมนฮัตตัน เลี้ยวซ้ายข้ามสะพานข้ามคลองไป ลงสะพานจะเจอสี่แยกเลย เลี้ยวขวาต่อแล้วจะเจอป้ายร้าน เลี้ยวซ้ายเข้าไปมีลานจอดรถอยู่ด้านในครับ

<<คนแจกไพ่แนะนำ>>

      GB และทีมงานมีคิวมาเลี้ยงส่งน้องที่ทำงานที่ได้หลุดพ้นขุมนรกไปแล้ว 555+ ก็ขอให้น้องๆโชคดี เรามาร้านไก่ย่างโคราช ร้านประจำร้านหนึ่งสำหรับคนที่อยาก(เมา)มัน แต่ไม่มีเนื้อที่ให้ปลดปล่อย 555+ ร้านตั้งอยู่ในพื้นที่ใกล้เคียงกับแหล่งที่พักของน้องๆพนักงาน ละแวกโรงงานแถวนิคมอุตสาหกรรมนวนครและใกล้เคียงครับ ฉะนั้นเราก็จะได้พบเห็นพี่ๆน้องๆ หนุ่มสาวโรงงานมารับประทานกัน ทั้งเลี้ยงเงินเดือนออก โบนัสออก ลาออก ออกกันให้หมดกันไป 555+ ร้านจึงมักคึกคักมากๆในช่วงเวลาดั่งกล่าวที่ผ่านมา เต็มแล้วเต็มอีก ไม่จองไม่ได้ทานแน่นอน จากนั้นด้วยความที่คึกกันมากๆ จนดีกรีความคึก บางครั้งมันเริ่มจะฉุดกันไม่ค่อยอยู่ สมัยก่อนจึงต้องมีมาตรการเซ็นชื่อรับความยินยอมชดใช้ ก่อนทานอาหารกันซะหน่อย หากมีเรื่องมีราวกัน จนข้าวของเสียหาย 555+ สมัยนี้น่าจะไม่มีแล้วนะครับ แต่สำหรับพวกเราไม่ต้องกังวลอะไรกัน ยกเว้นจะเมาแล้ว เล่นดีดมะกอกกันเอง 555+ ร้านกว้างขวางมากๆ มีหลากหลายโซน โดยโซนหน้าเวที มีดนตรีสดเล่น ทั้งสตริง เพื่อชีวิต และลูกทุ่ง มีแบบโต๊ะทั้งสั้นและยาว จัดกันไปได้ เกือบ 50 โต๊ะ จุได้ร่วม 200 ชีวิต จะไปเฮ้วกันหน้าเวที ก็มีพื้นที่ให้หน่อยนึงครับ หรือใครจะอยากฟังเพลงอยู่ แต่ขอหลบเข้าแบบมีหลังคาก็ปลีกออกมาด้านข้างๆได้ มีให้นั่งกันอีกร่วม 20 โต๊ะ ฟังคนอื่นร้องเบื่อแล้ว อยากแหกปากบ้าง แอบเข้าไปโซนห้องคาราโอเกะกันได้นะฮะ ก็ประมาณ 4 ชั่วโมง ปิด 5 ทุ่ม ค่าเสียหาย 1500-2000 บาท จุกันได้ 20-30คน  ลึกเข้าไปด้านในร้านใกล้ๆครัว ยังมีโต๊ะโซนติดแอร์และชั้นลอยชั้น 2 อีกด้วย เรียกได้ว่าตอบโจทย์กันทุกคนครับ

     เมนูหลักๆเป็นอาหารไทย และอาหารอีสานครับ ทีเด็ดของทางร้านก็คงหนีไม่พ้น ไก่ย่างแน่นอน ที่ย่างมาแห้งๆหอมๆ ปลาช่อนเผา, ผัดหมี่โคราช หรือ ขาหมูเยอรมัน เป็นต้นจ๊ะ ราคาเฉลี่ยอยู่ที่ 100-250 บาทจ๊ะ หรือถ้าใครกระเหี่ยนกระหือรือ ดูเด็กเชียร์เบียร์แล้วเปรี้ยวปาก ก็กวักมือเรียกมาสอบถามเบอร์ เอ้ย...ราคากันได้นะจ๊ะ 555+ มีแทบทุกยี่ห้อ ทั้งหลอดและเหยือกจ้า เอ้า...สุราพร้อม อาหารพร้อม ได้เวลาชน......
     
<<คู่ต่อสู้ วัดใจ>>

     - ไก่ย่างโคราช (190 บาท) : ไก่บ้านย่างประมาณครึ่งตัว น่องมา 2 ปีกมา 2  อกมาหน่อยนึง ย่างมาได้แห้ง หอมๆ หนังบางกรอบนิดๆ เนื้อแน่นใช้ได้ ทานกับน้ำจิ้มรสแซ่บ ข้นดี อร่อยดีครับ

     - ผัดหมี่โคราช ( 120 บาท) : เมนูเด่นไม่แพ้ไก่ย่าง มาแล้วไม่สั่งไม่ได้ ผัดหมี่สีชมพูสวย หนักเครื่องพอดู กุ้งแห้ง เต้าหู้ เสริมรส ประดับด้วยแครอทและ เสริ์ฟคู่หถั่วและพริกไว้เพิ่มความมันและแซ่บ อร่อยพอใช้ได้ครับ

     - ขาหมูเยอรมัน ( - บาท/ เมาจ๊ะ จำไม่ได้ 555+) : ขาหมูชิ้นโต ทอดมาหนังกรอบ สีน้ำตาลเข้ม เนื้อในสุกสีขาว มันออกขาวขุ่น หยุ่นๆได้รสหวาน มัน ดี ทานคู่น้ำจิ้มซี้อิ๊วดำ ออกหวาน เสริ์ฟเคียง หอมทอด 2 วง และเฟรนด์ฟรายขยุ้มหนึ่ง ประดับด้วยผักดองและมะกรูดทอดเคียวเพลิน แต่ปักธงฮอลแลนด์มาทำไมหว่า 555+ ไหนบอกเยอรมัน อร่อยดีครับ

    - ปลาดุกฟู ( - บาท/ เมาจ๊ะ จำไม่ได้ 555+): ปลาดุกฟูทอดกรอบเป็นแพจานไม่ใหญ่ เสริ์ฟแยกน้ำราด ยำมะม่วงรสเจ็บพอใช้ ออกหวาน เผ็ดเบาๆ เค็ม อร่อยใช้ได้ครับ

    - ตำไทยปูม้า ( 150 บาท) : ส้มตำไทย ใส่ปูม้า มะละกอออกกรอบดีอยู่ แจมด้วยแครอทบางๆ ปูม้าโยนมาประมาณ1-2 ตัว  แต่ตำมาได้รสไม่เข้มข้นเท่าไหร่ ออกหวาน ไม่เผ็ด ไม่ค่อยหอมเท่าไหร่ สรุปพอใช้ได้ครับ

    - ต้มแซ่บเอ็นแก้ว ( - บาท/ เมาจ๊ะ จำไม่ได้ 555+) : หม้อไฟร้อนๆ บรรทุกเอ็นหมูเปื่อยๆ สีขาวขุ่น เคี้ยวอร่อย นิ่มๆดี มาเยอะพอดี บอกกับน้ำซุปรสเข้มสมุนไพรมาเต็มใช้ได้ ซดคล่องคอดี อร่อยดีครับ

    - เอ็นไก่ทอด ( - บาท/ เมาจ๊ะ จำไม่ได้ 555+) : เอ็นไก่ชิ้นเล็กๆ คลุกงาทอดมากรอบมากๆ เคี้ยวทีกร๊อบๆ เลย แต่เนื้อน้อยไปนิด เคียงมากับหมี่ทอดกรอบสีชมพูหวานแหววและซอสพริก อร่อยดีครับ

<<จบเกมส์ แลกชิป ดูผลงาน>>

     >รสชาติ – 3.75 /5 : รสชาติโอเคพอใช้ได้ครับ ไม่เลวเลย แต่รสจะออกกลางๆไปซะส่วนใหญ่ ไม่ถึงกับโดนใจพวกเรา แบบหันควับได้ วัตถุดิบดีใช้ได้ รสสัมผัสเฉยๆ ความหอมถือว่าสอบผ่าน ต้มแซ่บ สมุนไพรมาเต็ม เอ็นไก่ทอด ดีแบบทั่วไป ขาหมู,ปลาดุกฟูและเอ็นไก่ ทอดมาดีงามเลย โดยรวมอร่อยพอใช้ได้ ดีงามที่สุด คือ ไก่ย่าง ขาหมูเยอรมัน ต้มแซ่บเอ็นแก้ว

     >ราคา – 3/5 : พอคบหาได้ฉันมิตรสนิท ราคาไม่ได้แรงจนหน้าเกลียด บวกกว่าร้านทั่วไปนิดหน่อย ปริมาณมาถือว่าคุ้มค่าพอได้ แม้คุณภาพอาจจะยังตกหล่นไปบ้างบางเมนู เราก็พอประคับประคองรอดเส้นมาได้

    >บรรยากาศ – 4.5/5 : ร้านใหญ่และสะอาดดีใช้ได้ครับ กว้างขวางเดินสะดวก มีหลายโซนตอบโจทย์ ห้องน้ำสะอาดดี ตกแต่งดีขึ้น พัฒนาขึ้นเยอะ จากเดิมเป็นซุ้มเล็กๆ เปลี่ยนเป็นหลังคา โต๊ะ-เก้าอี้ด้านนอก ธรรมดาๆ เพื่อให้สมบุกสมบัน ทนคนต่อยกัน 555+ ด้านในโต๊ะ-เก้าอี้ไม้ยาวดูสวยดี นั่งพอเรื่อยๆได้ คาราโอเกะห้องธรรมดาๆ เครื่องเสียงพอใช้ได้ครับ

    >บริการ – 3.5/5 : ถ้าไม่นับสาวเชียร์เบียร์ ที่มาออดอ้วนตลอดเวลา (อ้อนให้ซื้อเบียร์นะครับ อย่าคิดมาก 555+ ) ก็ถือว่าไม่ค่อยเวิร์กเท่าไหร่ พนักงานร้านนี้มักขาดตกบกพร่องอยู่บ่อยๆ ทั้งๆที่คนมีมากยังกะจะไปล้อมจับหมูได้อยู่แล้ว เครื่องดื่มพร่องตลอด อาหารช้าตามสไตล์ เรียกแล้วต้องตามเสมอ ส่วนพูดจาก็ปานกลาง ยิ้มแย้มแจ่มใสพอประมาณ ที่จอดรถสะดวกดีครับ จอดได้ 30-40 คันสบายๆ พนักงานดูแลรถ บริการดียังกะผมขับเฟอรารี่เลย ไหว้แทบแนบ อกผม 555+

<<คนที่บ้านถาม ไปไหนมา ? 555+>>

เพื่อนเลี้ยงเหล้ามา กับแกล้มอร่อยดี
